CELEX: 32015R1610
Language: sk
Date: 2015-09-24 00:00:00
Title: Vykonávacie nariadenie Komisie (EÚ) 2015/1610 z 24. septembra 2015, ktorým sa schvaľuje Pythium oligandrum kmeň M1 ako účinná látka na použitie v biocídnych výrobkoch typu 10 (Text s významom pre EHP)

25.9.2015   
            
            
               SK
            
            
               Úradný vestník Európskej únie
            
            
               L 249/20
            
         VYKONÁVACIE NARIADENIE KOMISIE (EÚ) 2015/1610
   z 24. septembra 2015,
   ktorým sa schvaľuje Pythium oligandrum kmeň M1 ako účinná látka na použitie v biocídnych výrobkoch typu 10
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 90 ods. 2,
   keďže:
   
               (1)
            
            
               Českej republike bola 12. júla 2005 v súlade s článkom 11 ods. 1 smernice Európskeho parlamentu a Rady 98/8/ES (2) doručená žiadosť o zaradenie účinnej látky Pythium oligandrum kmeň M1 do prílohy I k uvedenej smernici na použitie vo výrobkoch typu 10 (prostriedky na ochranu muriva) vymedzených v prílohe V k uvedenej smernici, ktoré zodpovedajú výrobkom typu 10 vymedzeným v prílohe V k nariadeniu (EÚ) č. 528/2012.
            
         
               (2)
            
            
               
                  Pythium oligandrum kmeň M1 nebol k 14. máju 2000 na trhu ako účinná látka biocídneho výrobku.
            
         
               (3)
            
            
               V súlade s článkom 11 ods. 2 smernice 98/8/ES Česká republika predložila 8. novembra 2011 Európskej chemickej agentúre hodnotiacu správu spolu so svojimi odporúčaniami.
            
         
               (4)
            
            
               Výbor pre biocídne výrobky s prihliadnutím na závery hodnotiaceho príslušného orgánu 2. decembra 2014 sformuloval stanovisko Európskej chemickej agentúry.
            
         
               (5)
            
            
               Na základe daného stanoviska možno vychádzať z toho, že biocídne výrobky, ktoré sa používajú vo výrobkoch typu 10 a obsahujú Pythium oligandrum kmeň M1, vyhovujú požiadavkám článku 19 ods. 1 písm. b) nariadenia (EÚ) č. 528/2012, pokiaľ sú splnené určité podmienky súvisiace s jeho použitím.
            
         
               (6)
            
            
               Preto je vhodné schváliť Pythium oligandrum kmeň M1 na používanie v biocídnych výrobkoch typu 10 s výhradou splnenia určitých špecifikácií a podmienok.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,
            
         PRIJALA TOTO NARIADENIE:
   Článok 1
   
      Pythium oligandrum kmeň M1 sa schvaľuje ako účinná látka na použitie v biocídnych výrobkoch typu 10, pričom platia špecifikácie a podmienky uvedené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. septembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.
   
      (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
   
      PRÍLOHA
      
                  Bežný názov
               
               
                  Názov IUPAC
                  Identifikačné čísla
               
               
                  Minimálny stupeň čistoty účinnej látky (1)
                  
               
               
                  Dátum schválenia
               
               
                  Dátum skončenia platnosti schválenia
               
               
                  Typ výrobku
               
               
                  Osobitné podmienky
               
            
                  
                     Pythium oligandrum, kmeň M1
               
               
                  neuplatňuje sa
               
               
                  žiadne relevantné nečistoty
               
               
                  1. januára 2016
               
               
                  31. decembra 2025
               
               
                  10
               
               
                  V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.
                  Biocídnym výrobkom sa autorizácie udeľujú v prípade splnenia týchto podmienok:
                  Pre priemyselných alebo profesionálnych používateľov sa musia zaviesť bezpečné prevádzkové postupy a primerané organizačné opatrenia. Ak nie je možné znížiť expozíciu na prijateľnú úroveň iným spôsobom, výrobky sa musia používať s vhodnými osobnými ochrannými prostriedkami.
               
            
         (1)  Čistota uvedená v tomto stĺpci predstavuje minimálny stupeň čistoty účinnej látky použitej na hodnotenie podľa článku 16 ods. 2 smernice 98/8/ES. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická rovnocennosť s hodnotenou účinnou látkou.